Gedagte vir die dag: Dink met dank – ons vakansies (3)Foto: Nedine Blom Ek moet nou tot rus kom, die Here het goed aan my gedoen. (Psalm 116:7, Bybel in Afrikaans 1983/1992) Ons gejaagde lewe het deel van ons geaardheid ook geword. Ek word gejaagd as méns, nie net omdat die omstandighede my jaag nie. Dit sien mens ook in hoe ons ons vakansies beplan. Dikwels maak ons ons vakansies propvol in plaas van leeg. Ons beplan ’n vakansie waarin ons ’n hele klomp lekker dinge wil doen. Ons raak so besig daarmee dat ons ná die vakansie moeg is en nie uitgerus nie. Natuurlik moet mens “ontspan”, spanning breek, ook deur doelbewus lekker dinge te doen, dinge wat jou van werkspanning laat vergeet. Maar daar moet ook genoeg doodgewone niks doen wees – genoeg dat dit regtig jou spanningslyn breek. Om jou te laat afskakel, het jy meer nodig as ’n paar dae se laat slaap en minder hard werk. Jy moet afskakel, deur regtig rustig te word. Daarom is tuisbly ook ’n goeie vakansie. Daarom is ’n stil plek nódig en nie vervelig nie. Kan jy afskakel? Kan jy rustig na ’n sonsondergang sit en kyk tot dit pikdonker is? As jy nié kan nie, moet jy leer vakansie hou. Selfs in tye van angs oor dinge soos doodsgevaar kan jy tot rus kom as jy vertrou dat die Here sal sorg.